Parlement-brand: Beskuldigde vir waarneming gestuur‘n Klag van terreur staar Zandile Christmas Mafe (49) nou ook in die gesig. Hy word daarvan beskuldig dat hy die brand by die parlement gestig het. (Foto: Gianluigi Guercia/AFP) Zandile Christmas Mafe (49), wat daarvan beskuldig word dat hy die verwoestende brand by die parlementêre kompleks in Kaapstad gestig het, is vir 30 dae lange psigiatriese waarneming gestuur. Landdros Zamekile Mbalo het Dinsdag beveel dat Mafe vir waarneming by die Valkenberg- psigiatriese hospitaal gestuur word. Die staat het aangevoer dat Mafe voorlopig met paranoïese skisofrenie gediagnoseer is en aanbeveel dat hy vir waarneming gestuur word. Mafe moet weer op 11 Februarie in die streekhof in Kaapstad verskyn. Adv. Dali Mpofu, Mafe se regsverteenwoordiger, wou Dinsdag met Mafe se borgtogaansoek voortgaan en het aangevoer sy kliënt het gesê “daar skort niks met hom nie”. Die verdediging het ook aangevoer dat Mafe dreig om met ŉ eetstaking te begin indien sy borgtogaansoek nie voortgaan nie. Mafe het glo aangevoer hy verstaan nie “hoekom die regering, wat hom nie kon voed terwyl hy ŉ vry man was nie, nou belangstel om hom te voed, en dat hy nie bereid is om sy vryheid vir kos te verruil nie”. Sy regspan het aangevoer dat hy op borgtog geregtig is. Dali Mpofu, een van die land se bekendste advokate, is Mafe se regsverteenwoordiger. (Foto: Gianluigi Guercia/AFP) Adv. Helene Booysen, senior staatsaanklaer, het egter gesê die staat sal nie gedreig of as gyselaar gehou word deur Mafe nie. “As daar ŉ borgtogaansoek is en hy word nie vrygelaat nie, beteken dit dat hy op ŉ eetstaking sal gaan tot hy sterf? Daar is geen waarborg dat hy borgtog sal kry nie en hy moet nou vir waarneming verwys word,” het Booysen aangevoer. Aanklagte van die verwoesting van noodsaaklike infrastruktuur is intussen teen Mafe teruggetrek, maar hy word nou ook van terrorisme aangekla. Aanklagte van roof en brandstigting staar hom reeds in die gesig. Buite die hof het betogers saamgedrom en Mafe se vrylating geëis. Hulle voer aan daar word van hom ŉ sondebok gemaak. Daar het sedert sy inhegtenisneming ŉ debat ontstaan oor die kwessie of Mafe, wat in sommige mediaberigte as haweloos beskryf word, werklik daarvoor verantwoordelik was om die gebou aan die brand te steek.